Document ID: 32015R0003

Title and Content:
ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/3 ΤΗΣ ΕΠΙΤΡΟΠΉΣ της 30ής Σεπτεμβρίου 2014 με τον οποίο συμπληρώνεται ο κανονισμός (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου όσον αφορά κανονιστικά τεχνικά πρότυπα σχετικά με τις απαιτήσεις κοινοποίησης για τα δομημένα χρηματοπιστωτικά μέσα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής ικανότητας (1), και ιδίως το άρθρο 8β παράγραφος 3 τρίτο εδάφιο, Εκτιμώντας τα ακόλουθα: (1) Σύμφωνα με το άρθρο 8β του κανονισμού (ΕΚ) αριθ. 1060/2009, οι επενδυτές θα πρέπει να λαμβάνουν επαρκείς πληροφορίες σχετικά με την ποιότητα και την απόδοση των υποκείμενων στοιχείων ενεργητικού τους, ώστε να είναι σε θέση να εκπονούν τεκμηριωμένη αξιολόγηση της φερεγγυότητας δομημένων χρηματοπιστωτικών μέσων. Αυτό θα μειώσει επίσης την εξάρτηση των επενδυτών από τις αξιολογήσεις πιστοληπτικής ικανότητας και αναμένεται να διευκολύνει την έκδοση αυτόκλητων αξιολογήσεων πιστοληπτικής ικανότητας. (2) Ο παρών κανονισμός πρέπει να ισχύει για όλα τα χρηματοπιστωτικά μέσα ή για άλλα στοιχεία ενεργητικού που προκύπτουν από πράξη ή πρόγραμμα τιτλοποίησης που αναφέρεται στο άρθρο 4 παράγραφος 61 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (2), με την προϋπόθεση ότι ο εκδότης, ο εντολέας ή ο ανάδοχος είναι εγκατεστημένος, και για τον σκοπό αυτό έχει την καταστατική του έδρα, στην Ένωση. Ως εκ τούτου, ο παρών κανονισμός θα πρέπει να καλύπτει μόνο τα χρηματοπιστωτικά μέσα ή άλλα στοιχεία ενεργητικού που προκύπτουν από οποιαδήποτε πράξη ή πρόγραμμα όπου ο πιστωτικός κίνδυνος που συνδέεται με άνοιγμα ή δέσμη ανοιγμάτων τμηματοποιείται και παρουσιάζει τα χαρακτηριστικά που αναφέρονται στο ανωτέρω άρθρο. Συνεπώς, σύμφωνα με τον εν λόγω κανονισμό, ένα άνοιγμα που δημιουργεί υποχρέωση άμεσης πληρωμής για μια πράξη ή πρόγραμμα που χρησιμοποιείται για τη χρηματοδότηση ή τη λειτουργία ενσώματων στοιχείων ενεργητικού δεν θα πρέπει να θεωρείται άνοιγμα σε τιτλοποίηση, ακόμη και αν η πράξη ή το πρόγραμμα έχει υποχρεώσεις πληρωμής διαφορετικής εξοφλητικής προτεραιότητας. (3) Το πεδίο εφαρμογής του παρόντος κανονισμού δεν πρέπει να περιορίζεται στην έκδοση δομημένων χρηματοπιστωτικών μέσων που χαρακτηρίζονται ως τίτλοι, αλλά πρέπει επίσης να περιλαμβάνει και άλλα χρηματοπιστωτικά μέσα και στοιχεία ενεργητικού που προκύπτουν από πράξη ή πρόγραμμα τιτλοποίησης, όπως μέσα χρηματαγοράς, συμπεριλαμβανομένων προγραμμάτων έκδοσης εμπορικών χρεογράφων που εξασφαλίζονται με στοιχεία ενεργητικού. Επιπλέον, ο παρών κανονισμός πρέπει να ισχύει για τα δομημένα χρηματοπιστωτικά μέσα με και χωρίς αξιολογήσεις πιστοληπτικής ικανότητας που έχουν εκπονηθεί από οργανισμό αξιολόγησης πιστοληπτικής ικανότητας καταχωρισμένο στην Ένωση. Στο πεδίο εφαρμογής του παρόντος κανονισμού θα πρέπει επίσης να εμπίπτουν ιδιωτικές και διμερείς συναλλαγές καθώς επίσης συναλλαγές που δεν προσφέρονται στο κοινό ούτε εισάγονται προς διαπραγμάτευση σε ρυθμιζόμενη αγορά. (4) Ο παρών κανονισμός περιλαμβάνει τυποποιημένα υποδείγματα κοινοποίησης για ορισμένες κατηγορίες στοιχείων ενεργητικού. Με την επιφύλαξη του πεδίου εφαρμογής του παρόντος κανονισμού και μέχρι να αναπτυχθούν από την ΕΑΚΑΑ και να εγκριθούν από την Επιτροπή υποχρεώσεις υποβολής εκθέσεων, τα εν λόγω τυποποιημένα υποδείγματα κοινοποίησης καθώς και όλες οι υποχρεώσεις υποβολής εκθέσεων που ορίζονται στον παρόντα κανονισμό πρέπει να ισχύουν μόνο για δομημένα χρηματοπιστωτικά μέσα που καλύπτονται από υποκείμενα στοιχεία ενεργητικού τα οποία περιλαμβάνονται στον κατάλογο των υποκείμενων κατηγοριών στοιχείων ενεργητικού που ορίζονται στον παρόντα κανονισμό και, επιπλέον, δεν είναι ιδιωτικής ή διμερούς φύσης. (5) Κατά τη συμμόρφωσή τους με τον παρόντα κανονισμό, οι εκδότες, οι εντολείς και οι ανάδοχοι θα πρέπει να συμμορφώνονται με την εθνική και ενωσιακή νομοθεσία που διέπει την προστασία του απορρήτου των πηγών πληροφόρησης ή την επεξεργασία προσωπικών δεδομένων ώστε να αποφεύγονται πιθανές παραβάσεις της εν λόγω νομοθεσίας. (6) Ο εκδότης, ο εντολέας και ο ανάδοχος δύναται να αναθέσει σε μια οντότητα την ευθύνη της προβολής των πληροφοριών στον δικτυακό τόπο που θα δημιουργηθεί από την ΕΑΚΑΑ σύμφωνα με το άρθρο 8β παράγραφος 4 του κανονισμού (ΕΚ) αριθ. 1060/2009 («ο δικτυακός τόπος των δομημένων χρηματοπιστωτικών μέσων»). Θα πρέπει να υπάρχει επίσης η δυνατότητα ανάθεσης της υποχρέωσης υποβολής εκθέσεων σε άλλη οντότητα, για παράδειγμα σε διαχειριστή. Αυτό θα πρέπει να γίνεται με την επιφύλαξη της ευθύνης του εκδότη, του εντολέα και του αναδόχου, βάσει του παρόντος κανονισμού. (7) Μια σειρά από τεχνικές οδηγίες για την υποβολή εκθέσεων που αφορούν, μεταξύ άλλων, τη μεταβίβαση ή τον μορφότυπο των προς υποβολή αρχείων από τους εκδότες, τους εντολείς και τους αναδόχους θα πρέπει να κοινοποιούνται από την ΕΑΚΑΑ στον δικτυακό της τόπο. Η ΕΑΚΑΑ θα πρέπει να κοινοποιεί εγκαίρως αυτές τις τεχνικές οδηγίες για την υποβολή εκθέσεων, πριν από την ημερομηνία εφαρμογής των υποχρεώσεων υποβολής που προβλέπονται στον παρόντα κανονισμό, προκειμένου να εξασφαλίσει σε εκδότες, εντολείς, αναδόχους καθώς και σε άλλα συμμετέχοντα μέρη αρκετό χρόνο για την ανάπτυξη επαρκών συστημάτων και διαδικασιών βάσει των τεχνικών οδηγιών που παρέχει η ΕΑΚΑΑ. (8) Οι πληροφορίες που πρέπει να παρέχονται βάσει του παρόντος κανονισμού θα πρέπει να συγκεντρώνονται σε τυποποιημένη μορφή ώστε να επιτρέπουν την αυτόματη επεξεργασία των δεδομένων στον δικτυακό τόπο των δομημένων χρηματοπιστωτικών μέσων. Οι πληροφορίες πρέπει επίσης να δημοσιεύονται σε μορφή εύκολα προσβάσιμη από κάθε χρήστη στον δικτυακό τόπο των δομημένων χρηματοπιστωτικών μέσων. Η ΕΑΚΑΑ πρέπει να διασφαλίζει την πρόσβαση των τομεακών αρμόδιων αρχών στον δικτυακό τόπο των δομημένων χρηματοπιστωτικών μέσων, ώστε να επιτελούν τα καθήκοντα που τους έχουν ανατεθεί βάσει του κανονισμού (ΕΚ) αριθ. 1060/2009. (9) Ο παρών κανονισμός βασίζεται στα σχέδια κανονιστικών τεχνικών προτύπων που υποβλήθηκαν από την ΕΑΚΑΑ στην Επιτροπή σύμφωνα με το άρθρο 10 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3). (10) Η ΕΑΚΑΑ διεξήγαγε ανοικτή δημόσια διαβούλευση σχετικά με τα σχέδια κανονιστικών τεχνικών προτύπων στα οποία βασίζεται ο παρών κανονισμός, ανέλυσε το πιθανό σχετικό κόστος και τα οφέλη και ζήτησε τη γνώμη της Ομάδας Συμφεροντούχων Κινητών Αξιών και Αγορών, η οποία συγκροτήθηκε βάσει του άρθρου 37 του κανονισμού (ΕΕ) αριθ. 1095/2010. (11) Απαιτείται ένα εύλογο χρονικό διάστημα προκειμένου να μπορέσουν οι εκδότες, οι εντολείς και οι ανάδοχοι ενός δομημένου χρηματοπιστωτικού μέσου που είναι εγκατεστημένοι στην Ένωση να προσαρμοστούν και να λάβουν τα απαραίτητα μέτρα για τη συμμόρφωση με τον παρόντα κανονισμό και προκειμένου να μπορέσει η ΕΑΚΑΑ να αναπτύξει τον δικτυακό τόπο των δομημένων χρηματοπιστωτικών μέσων στον οποίο θα πραγματοποιείται η κοινοποίηση των πληροφοριών που απαιτούνται από τον παρόντα κανονισμό. Συνεπώς, ο παρών κανονισμός πρέπει να τεθεί σε ισχύ από την 1η Ιανουαρίου 2017. Ωστόσο, η ΕΑΚΑΑ πρέπει να κοινοποιήσει εγκαίρως τις αναγκαίες τεχνικές οδηγίες υποβολής εκθέσεων, πριν από την ημερομηνία εφαρμογής του παρόντος κανονισμού. Αυτό είναι αναγκαίο προκειμένου να δοθεί αρκετός χρόνος στους εκδότες, τους εντολείς και τους αναδόχους ενός δομημένου χρηματοπιστωτικού μέσου που είναι εγκατεστημένοι στην Ένωση να αναπτύξουν επαρκή συστήματα και διαδικασίες βάσει των εν λόγω τεχνικών οδηγιών, με σκοπό τη διασφάλιση πλήρους και ορθής υποβολής εκθέσεων και να συνεκτιμήσουν περαιτέρω εξελίξεις στις χρηματοπιστωτικές αγορές της Ένωσης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Πεδίο εφαρμογής Ο παρών κανονισμός ισχύει για δομημένα χρηματοπιστωτικά μέσα όπου ο εκδότης, ο εντολέας ή ο ανάδοχος είναι εγκατεστημένος στην Ένωση και τα οποία μέσα εκδίδονται μετά την ημερομηνία έναρξης ισχύος του παρόντος κανονισμού. Άρθρο 2 Αναφέρουσα οντότητα 1. Ο εκδότης, ο εντολέας και ο ανάδοχος ενός δομημένου χρηματοπιστωτικού μέσου δύναται να ορίσει μία ή πολλές αναφέρουσες οντότητες, οι οποίες θα δημοσιεύσουν τις πληροφορίες που απαιτούνται βάσει των άρθρων 3 και 4, και του άρθρου 5 παράγραφος 3 του παρόντος κανονισμού στον δικτυακό τόπο που αναφέρεται στο άρθρο 8β παράγραφος 4 του κανονισμού (ΕΚ) αριθ. 1060/2009 («ο δικτυακός τόπος των δομημένων χρηματοπιστωτικών μέσων»). Οι οντότητες αυτές δημοσιεύουν τις απαιτούμενες πληροφορίες στον δικτυακό τόπο των δομημένων χρηματοπιστωτικών μέσων, σύμφωνα με τα άρθρα 4 έως 7 του παρόντος κανονισμού. 2. Ο εκδότης, ο εντολέας και ο ανάδοχος ενός δομημένου χρηματοπιστωτικού μέσου ο οποίος έχει ορίσει την οντότητα ή τις οντότητες που αναφέρονται στην παράγραφο 1 ενημερώνει την ΕΑΚΑΑ, χωρίς χρονοτριβή, για κάθε οντότητα που ορίζεται σύμφωνα με την εν λόγω παράγραφο. Ο ορισμός αυτός οντότητας γίνεται με την επιφύλαξη της ευθύνης του εκδότη, του εντολέα και του αναδόχου για συμμόρφωση με το άρθρο 8β του κανονισμού (ΕΚ) αριθ. 1060/2009. Άρθρο 3 Πληροφορίες προς υποβολή Όταν ένα δομημένο χρηματοπιστωτικό μέσο εξασφαλίζεται με κάποιο από τα υποκείμενα στοιχεία ενεργητικού που αναφέρονται στο άρθρο 4, η αναφέρουσα οντότητα παρέχει τις παρακάτω πληροφορίες στον δικτυακό τόπο των δομημένων χρηματοπιστωτικών μέσων: α) πληροφορίες δανειακού επιπέδου μέσω των τυποποιημένων υποδειγμάτων κοινοποίησης που περιλαμβάνονται στα παραρτήματα I έως VII· β) κατά περίπτωση σε ένα δομημένο χρηματοπιστωτικό μέσο, τα ακόλουθα έγγραφα, συμπεριλαμβανομένης λεπτομερούς περιγραφής της προτεραιότητας πληρωμών του δομημένου χρηματοπιστωτικού μέσου: i) το τελικό έγγραφο προσφοράς ή το ενημερωτικό δελτίο, μαζί με τα έγγραφα της συναλλαγής κλεισίματος θέσης, συμπεριλαμβανομένων τυχόν δημοσίων εγγράφων που αναφέρονται στο ενημερωτικό δελτίο ή τα οποία διέπουν τις εργασίες της συναλλαγής και εξαιρουμένων νομικών γνωμοδοτήσεων· ii) τη συμφωνία πώλησης στοιχείων ενεργητικού, ανάθεσης, ανανέωσης ή μεταφοράς καθώς και οποιαδήποτε σχετική δήλωση εμπιστοσύνης· iii) τις συμφωνίες διαχείρισης, εφεδρικής διαχείρισης, διοίκησης και διαχείρισης μετρητών· iv) την πράξη καταπιστεύματος, την πράξη ασφάλειας, τη συμφωνία αντιπροσωπείας, τη συμφωνία τραπεζικού λογαριασμού, τη σύμβαση εγγυημένης επένδυσης, τους ενσωματωμένους όρους ή το πλαίσιο του βασικού οργανισμού διαχείρισης ή τη συμφωνία των βασικών ορισμών· v) κάθε σχετική συμφωνία μεταξύ πιστωτών, έγγραφα τεκμηρίωσης ανταλλαγής, συμφωνίες δανείων μειωμένης εξασφάλισης, συμφωνίες δανείων εκκίνησης και συμφωνίες ταμειακής διευκόλυνσης· vi) κάθε άλλο υποκείμενο έγγραφο τεκμηρίωσης που είναι απαραίτητο για την κατανόηση της συναλλαγής· γ) όταν ένα ενημερωτικό δελτίο δεν έχει συνταχθεί σύμφωνα με την οδηγία 2003/71/ΕΚ του Ευρωπαϊκού Κοινοβουλίου και του Συμβουλίου (4), μια σύνοψη της συναλλαγής ή μια επισκόπηση των βασικών χαρακτηριστικών ενός δομημένου χρηματοπιστωτικού μέσου, που θα περιλαμβάνουν: i) τη δομή του συμφώνου· ii) τα χαρακτηριστικά του στοιχείου ενεργητικού, τις ταμειακές ροές, τα χαρακτηριστικά πιστωτικής ενίσχυσης και ταμειακής στήριξης· iii) τα δικαιώματα ψήφου του κατόχου των γραμματίων, τη σχέση μεταξύ των κατόχων γραμματίων και άλλων εξασφαλισμένων πιστωτών σε μια συναλλαγή· iv) έναν κατάλογο με όλες τις ενεργοποιήσεις και τα συμβάντα που αναφέρονται στα έγγραφα τα οποία κοινοποιούνται στον δικτυακό τόπο των δομημένων χρηματοπιστωτικών μέσων, σύμφωνα με το στοιχείο β), τα οποία θα μπορούσαν να έχουν ουσιώδη αντίκτυπο στην απόδοση των δομημένων χρηματοπιστωτικών μέσων· v) τα διαγράμματα δομής που περιέχουν επισκόπηση της συναλλαγής, τις ταμειακές ροές και την ιδιοκτησιακή δομή· δ) τις εκθέσεις των επενδυτών, οι οποίες περιέχουν τις πληροφορίες του παραρτήματος VIII. Άρθρο 4 Υποκείμενα στοιχεία ενεργητικού Οι απαιτήσεις πληροφόρησης που ορίζονται στο άρθρο 3 ισχύουν για τα δομημένα χρηματοπιστωτικά μέσα που καλύπτονται από τα παρακάτω υποκείμενα στοιχεία ενεργητικού: α) ενυπόθηκα στεγαστικά δάνεια: η κατηγορία των δομημένων χρηματοπιστωτικών μέσων περιλαμβάνει δομημένα χρηματοπιστωτικά μέσα που εξασφαλίζονται με ενυπόθηκα δάνεια χαμηλού και υψηλού κινδύνου και με δάνεια εξασφαλισμένα με την αγοραία αξία ακίνητης περιουσίας. Για τη συγκεκριμένη κατηγορία δομημένων χρηματοπιστωτικών μέσων, οι πληροφορίες που περιλαμβάνονται στο υπόδειγμα του παραρτήματος I παρέχονται στον δικτυακό τόπο των δομημένων χρηματοπιστωτικών μέσων· β) εγγραφές υποθήκης σε εμπορικά ακίνητα: αυτή η κατηγορία δομημένων χρηματοπιστωτικών μέσων περιλαμβάνει δομημένα χρηματοπιστωτικά μέσα που καλύπτονται από δάνεια καταστημάτων λιανικής ή γραφείων, δάνεια νοσοκομείων, οίκους ευγηρίας, εγκαταστάσεις αποθήκευσης, δάνεια ξενοδοχείων, νοσηλευτικά ιδρύματα, βιομηχανικά δάνεια και πολυκατοικίες. Για τη συγκεκριμένη κατηγορία δομημένων χρηματοπιστωτικών μέσων, οι πληροφορίες που περιλαμβάνονται στο υπόδειγμα του παραρτήματος II παρέχονται στον δικτυακό τόπο των δομημένων χρηματοπιστωτικών μέσων· γ) δάνεια προς μικρές και μεσαίες επιχειρήσεις: για τη συγκεκριμένη κατηγορία δομημένων χρηματοπιστωτικών μέσων, οι πληροφορίες που περιλαμβάνονται στο υπόδειγμα του παραρτήματος III παρέχονται στον δικτυακό τόπο των δομημένων χρηματοπιστωτικών μέσων· δ) δάνεια για αγορά αυτοκινήτου: για τη συγκεκριμένη κατηγορία δομημένων χρηματοπιστωτικών μέσων, οι πληροφορίες που περιλαμβάνονται στο υπόδειγμα του παραρτήματος IV παρέχονται στον δικτυακό τόπο των δομημένων χρηματοπιστωτικών μέσων· ε) καταναλωτικά δάνεια: για τη συγκεκριμένη κατηγορία δομημένων χρηματοπιστωτικών μέσων, οι πληροφορίες που περιλαμβάνονται στο υπόδειγμα του παραρτήματος V παρέχονται στον δικτυακό τόπο των δομημένων χρηματοπιστωτικών μέσων· στ) δάνεια πιστωτικών καρτών: για τη συγκεκριμένη κατηγορία δομημένων χρηματοπιστωτικών μέσων, οι πληροφορίες που περιλαμβάνονται στο υπόδειγμα του παραρτήματος VI παρέχονται στον δικτυακό τόπο των δομημένων χρηματοπιστωτικών μέσων· ζ) μισθώσεις σε ιδιώτες και/ή επιχειρήσεις: για τη συγκεκριμένη κατηγορία δομημένων χρηματοπιστωτικών μέσων, οι πληροφορίες που περιλαμβάνονται στο υπόδειγμα του παραρτήματος VII παρέχονται στον δικτυακό τόπο των δομημένων χρηματοπιστωτικών μέσων. Άρθρο 5 Συχνότητα υποβολής εκθέσεων 1. Οι πληροφορίες που αναφέρονται στο άρθρο 3 στοιχεία α) και δ) διατίθενται σε τριμηνιαία βάση, το αργότερο ένα μήνα μετά τη λήξη της προθεσμίας για την καταβολή τόκων για το εν λόγω δομημένο χρηματοπιστωτικό μέσο. 2. Οι πληροφορίες που αναφέρονται στο άρθρο 3 στοιχεία β) και γ) διατίθενται αμελλητί, μετά την έκδοση του δομημένου χρηματοπιστωτικού μέσου. 3. Επιπλέον των απαιτήσεων που ορίζονται στις παραγράφους 1 και 2: α) όταν οι απαιτήσεις που ορίζονται στο άρθρο 17 του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου (5) σχετικά με την κατάχρηση προνομιακών πληροφοριών και τη χειραγώγηση της αγοράς (κατάχρηση της αγοράς) ισχύουν επίσης σε σχέση με δομημένο χρηματοπιστωτικό μέσο, κάθε κοινοποίηση πληροφοριών δυνάμει του εν λόγω άρθρου πρέπει επίσης να δημοσιεύεται από την αναφέρουσα οντότητα ταυτόχρονα και αμελλητί στον δικτυακό τόπο των δομημένων χρηματοπιστωτικών μέσων· β) όταν δεν ισχύει το ανωτέρω στοιχείο α), η αναφέρουσα οντότητα πρέπει να δημοσιεύει αμελλητί στον δικτυακό τόπο των δομημένων χρηματοπιστωτικών μέσων κάθε σημαντική αλλαγή ή συμβάν σε οποιαδήποτε από τις παρακάτω περιπτώσεις: i) αθέτηση των υποχρεώσεων που ορίζονται στα παρεχόμενα έγγραφα βάσει του άρθρου 3 στοιχείο β)· ii) δομικά χαρακτηριστικά που μπορούν να επηρεάσουν ουσιαστικά την απόδοση του δομημένου χρηματοπιστωτικού μέσου· iii) τα χαρακτηριστικά κινδύνου του δομημένου χρηματοπιστωτικού μέσου και των υποκείμενων στοιχείων ενεργητικού. Άρθρο 6 Διαδικασίες υποβολής εκθέσεων 1. Η αναφέρουσα οντότητα υποβάλλει αρχεία δεδομένων σύμφωνα με το σύστημα υποβολής εκθέσεων του δικτυακού τόπου των δομημένων χρηματοπιστωτικών μέσων και τις τεχνικές οδηγίες που παρέχει η ΕΑΚΑΑ στον δικτυακό της τόπο. 2. Η ΕΑΚΑΑ δημοσιεύει τις εν λόγω τεχνικές οδηγίες στον δικτυακό της τόπο το αργότερο έως την 1η Ιουλίου 2016. 3. Η αναφέρουσα οντότητα αποθηκεύει σε ηλεκτρονική μορφή επί πέντε τουλάχιστον έτη τα αρχεία που αποστέλλει και λαμβάνει από τον δικτυακό τόπο των δομημένων χρηματοπιστωτικών μέσων. Κατόπιν αιτήματος, τα εν λόγω αρχεία διατίθενται από την αναφέρουσα οντότητα ή τον εκδότη, τον εντολέα ή τον ανάδοχο στις τομεακές αρμόδιες αρχές, όπως ορίζεται στο άρθρο 3 παράγραφος 1 στοιχείο ιη) του κανονισμού (ΕΚ) αριθ. 1060/2009. 4. Όταν η αναφέρουσα οντότητα ή ο εκδότης, ο εντολέας ή ο ανάδοχος εντοπίζει αντικειμενικά λάθη στα στοιχεία που παρέχονται στον δικτυακό τόπο των δομημένων χρηματοπιστωτικών μέσων, διορθώνει χωρίς χρονοτριβή τα σχετικά στοιχεία. Άρθρο 7 Υποβολή εκθέσεων μεταξύ της ημερομηνίας έναρξης ισχύος και της ημερομηνίας εφαρμογής 1. Όσον αφορά τα δομημένα χρηματοπιστωτικά μέσα που εκδίδονται κατά το χρονικό διάστημα μεταξύ της ημερομηνίας έναρξης ισχύος και της ημερομηνίας εφαρμογής του παρόντος κανονισμού, ο εκδότης, ο εντολέας και ο ανάδοχος συμμορφώνεται με τις απαιτήσεις υποβολής εκθέσεων που ορίζονται στον παρόντα κανονισμό μόνον όσον αφορά τα δομημένα χρηματοπιστωτικά μέσα που εξακολουθούν να εκκρεμούν κατά την ημερομηνία εφαρμογής του παρόντος κανονισμού. 2. Ο εκδότης, ο εντολέας και ο ανάδοχος δεν είναι υποχρεωμένοι να διατηρούν εκκρεμείς απαιτούμενες πληροφορίες βάσει του παρόντος κανονισμού μεταξύ της ημερομηνίας έναρξης ισχύος και της ημερομηνίας εφαρμογής του παρόντος κανονισμού. Άρθρο 8 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2017. Ωστόσο, το άρθρο 6 παράγραφος 2 εφαρμόζεται από την ημερομηνία έναρξης ισχύος του παρόντος κανονισμού. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Σεπτεμβρίου 2014.

Classification Labels:
1079
588
1076

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ", "1076": "Χρηματοπιστωτικοί οργανισμοί"}

EuroVoc IDs (Original): 1804
3641
1452
1000
4488

EuroVoc IDs (Expanded): 1804
3641
1452
1000
4488

Dataset Source: meu

Split: test